CELEX: 32019D1733
Language: el
Date: 2019-10-15 00:00:00
Title: Εκτελεστική απόφαση (ΕΕ) 2019/1733 της Επιτροπής της 15ης Οκτωβρίου 2019 σχετικά με την αξιολόγηση που πραγματοποιήθηκε σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου όσον αφορά την προσωρινή εξαίρεση που χορήγησε το Ηνωμένο Βασίλειο από ορισμένες διατάξεις του κανονισμού (ΕΕ) αριθ. 1178/2011 της Επιτροπής [κοινοποιηθείσα υπό τον αριθμό C(2019) 7401] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

17.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 264/39
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1733 της Επιτροπής
         της 15ης Οκτωβρίου 2019
         
            σχετικά με την αξιολόγηση που πραγματοποιήθηκε σύμφωνα με τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου όσον αφορά την προσωρινή εξαίρεση που χορήγησε το Ηνωμένο Βασίλειο από ορισμένες διατάξεις του κανονισμού (ΕΕ) αριθ. 1178/2011 της Επιτροπής
         
         
            [κοινοποιηθείσα υπό τον αριθμό C(2019) 7401]
         
         (Το κείμενο στην αγγλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 (1) του Συμβουλίου, και ιδίως το άρθρο 71 παράγραφος 2,
         Εκτιμώντας τα ακόλουθα:
         
                     (1)
                  
                  
                     Στις 19 Οκτωβρίου 2018 το Ηνωμένο Βασίλειο κοινοποίησε στην Επιτροπή, στον Οργανισμό της Ευρωπαϊκής Ένωσης για την Ασφάλεια της Αεροπορίας («ο Οργανισμός») και στα άλλα κράτη μέλη ότι είχε χορηγήσει σε όλους τους αιτούντες πτυχίο χειριστή αεροσκάφους εξαίρεση από τη MED.B.001 δ) (1) i) του παραρτήματος IV (Μέρος-MED) του κανονισμού (ΕΕ) αριθ. 1178/2011 της Επιτροπής (2).
                  
               
                     (2)
                  
                  
                     Η εξαίρεση που χορηγήθηκε από το Ηνωμένο Βασίλειο επεκτείνει την εφαρμογή της MED.B.001 δ) (1) i) του κανονισμού (ΕΕ) αριθ. 1178/2011 σε όλους τους αιτούντες την αρχική έκδοση πτυχίου χειριστή εμπορικών αερομεταφορών («CPL»), πτυχίου χειριστή πολλαπλών πληρωμάτων («MPL») και πτυχίου χειριστή αεροσκαφών αεροπορικών γραμμών («ATPL»).
                  
               
                     (3)
                  
                  
                     Σύμφωνα με τη MED.B.001 δ) (1) i), ο λειτουργικός περιορισμός πολλαπλών χειριστών (OML) «ισχύει μόνον για ειδικευμένο συγκυβερνήτη ή με ειδικευμένο συγκυβερνήτη» μπορεί να χορηγηθεί μόνο στους κατόχους πτυχίου CPL, MPL και ATPL που δεν συμμορφώνονται με όλες τις απαιτήσεις ιατρικού πιστοποιητικού της κατηγορίας 1.
                  
               
                     (4)
                  
                  
                     Το Ηνωμένο Βασίλειο εξηγεί ότι η εξαίρεση ήταν απαραίτητη για 3 λόγους. Πρώτον, σύμφωνα με το Ηνωμένο Βασίλειο, η τρέχουσα διατύπωση της MED.B.001 δ) (1) i) του κανονισμού (ΕΕ) αριθ. 1178/2011 έρχεται σε αντίθεση με τον νόμο περί ισότητας του 2010 του Ηνωμένου Βασιλείου, βάσει του οποίου επιβάλλονται εύλογες προσαρμογές ώστε τα άτομα με αναπηρία να μην περιέρχονται σε μειονεκτική θέση σε σύγκριση με τους χωρίς αναπηρία ομολόγους τους. Δεύτερον, το Ηνωμένο Βασίλειο επικαλείται επείγουσες λειτουργικές ανάγκες λόγω της έλλειψης πληρωμάτων πτήσης με τα κατάλληλα προσόντα στο Ηνωμένο Βασίλειο, εξηγώντας ότι η εξαίρεση θα βοηθήσει το Ηνωμένο Βασίλειο να αντιμετωπίσει την εν λόγω συστημική πρόκληση. Τρίτον, το Ηνωμένο Βασίλειο κρίνει ότι υπάρχει αδικαιολόγητη ανακολουθία μεταξύ της MED.B.001 δ) (1) i) και της MED.A.030 του κανονισμού (ΕΕ) αριθ. 1178/2011, διότι η MED.A.030 αφορά τόσο τους αιτούντες πτυχίο όσο και τους κατόχους πτυχίου εμπορικών αερομεταφορών. Τέλος, το Ηνωμένο Βασίλειο προέβη σε περιγραφή των διαφόρων μέτρων μετριασμού που συνοδεύουν την εν λόγω εξαίρεση.
                  
               
                     (5)
                  
                  
                     Κατόπιν αξιολόγησης, ο Οργανισμός της Ευρωπαϊκής Ένωσης για την Ασφάλεια της Αεροπορίας εξέδωσε, στις 15 Ιουλίου 2019, αρνητική σύσταση σχετικά με την εξαίρεση.
                  
               
                     (6)
                  
                  
                     Η Επιτροπή συμφωνεί με τη σύσταση του Οργανισμού.
                  
               
                     (7)
                  
                  
                     Σύμφωνα με το άρθρο 71 παράγραφος 1 του κανονισμού (ΕΕ) 2018/1139, ένα κράτος μέλος δύναται να χορηγήσει εξαίρεση μόνον εφόσον η εξαίρεση χορηγείται σε οποιοδήποτε φυσικό ή νομικό πρόσωπο υποκείμενο στον παρόντα κανονισμό «σε περίπτωση απρόβλεπτων καταστάσεων έκτακτης ανάγκης που επηρεάζουν τα εν λόγω πρόσωπα ή έκτακτων λειτουργικών αναγκών των προσώπων αυτών» και εφόσον πληρούνται όλοι οι όροι που ορίζονται στα στοιχεία α) έως δ) του εν λόγω άρθρου.
                  
               
                     (8)
                  
                  
                     Η Επιτροπή κρίνει ότι η εξαίρεση δεν δικαιολογείται από απρόβλεπτες καταστάσεις έκτακτης ανάγκης που επηρεάζουν τους αιτούντες πτυχίο CPL, MPL ή ATPL ούτε αφορά έκτακτη λειτουργική ανάγκη των εν λόγω προσώπων.
                  
               
                     (9)
                  
                  
                     Όσον αφορά τις «απρόβλεπτες καταστάσεις έκτακτης ανάγκης» ή τις «έκτακτες λειτουργικές ανάγκες», η Επιτροπή επισημαίνει ότι ένας αιτών πτυχίο CPL, MPL ή ATPL με συγκεκριμένη παθολογική κατάσταση δεν εκτελεί καμία πτητική λειτουργία με βάση το πτυχίο CPL, MPL ή ATPL. Πράγματι, ο εν λόγω αιτών επιθυμεί απλώς την είσοδο στο αεροπορικό επάγγελμα και, ως εκ τούτου, δεν μπορεί να αποδειχθεί η ύπαρξη «καταστάσεων έκτακτης ανάγκης που επηρεάζουν τα εν λόγω πρόσωπα» ή «έκτακτων λειτουργικών αναγκών των προσώπων αυτών». Οι αιτιολογήσεις σχετικά με τον ισχυρισμό περί ανισότητας μεταξύ των αιτούντων δεν μεταβάλλουν το ως άνω συμπέρασμα, διότι δεν υφίσταται κανένα στοιχείο «έκτακτης ανάγκης» ούτε «απρόβλεπτο» όσον αφορά την παθολογική κατάσταση των εν λόγω προσώπων.
                  
               
                     (10)
                  
                  
                     Επιπλέον, η Επιτροπή επισημαίνει ότι η χορηγηθείσα εξαίρεση είναι γενικής φύσεως και εφαρμόζεται σε «κάθε αιτούντα αρχική έκδοση ιατρικού πιστοποιητικού Κατηγορίας 1 που απαιτεί λειτουργικό περιορισμό πολλαπλών χειριστών». Ως εκ τούτου, στόχος της εξαίρεσης είναι να αλλάξει το δίκαιο της Ένωσης κατά γενικό τρόπο και να δοθεί η δυνατότητα υποβολής αίτησης για λειτουργικό περιορισμό πολλαπλών χειριστών (OML) σε μια νέα κατηγορία αιτούντων χωρίς να λαμβάνονται υπόψη οι συγκεκριμένες λειτουργικές ανάγκες των εν λόγω προσώπων. Στην πραγματικότητα, η εξαίρεση έχει ως αντικείμενο το οικονομικό πρόβλημα της πιθανής μελλοντικής έλλειψης χειριστών σε αεροπορικές εταιρείες και όχι την επείγουσα λειτουργική ανάγκη των εν λόγω προσώπων.
                  
               
                     (11)
                  
                  
                     Μολονότι η Επιτροπή αναγνωρίζει ότι το πρόβλημα της έλλειψης χειριστών ενδέχεται να αποτελεί συστημικό ζήτημα σε ορισμένα κράτη μέλη, η αιτιολόγηση αυτή δεν εμπίπτει στο πεδίο των αιτιολογήσεων που επιτρέπονται βάσει του άρθρου 71 παράγραφος 1 του κανονισμού (ΕΕ) 2018/1139.
                  
               
                     (12)
                  
                  
                     Επιπλέον, η Επιτροπή κρίνει ότι η εξαίρεση δεν πληροί τον όρο του άρθρου 71 παράγραφος 1 στοιχείο β) του κανονισμού (ΕΕ) 2018/1139, διότι δεν πληροί τις απαιτήσεις ασφάλειας και δεν είναι σύμφωνη με τις εφαρμοστέες βασικές απαιτήσεις του κανονισμού (ΕΕ) 2018/1139 και της σχετικής εκτελεστικής πράξης, ήτοι του κανονισμού (ΕΕ) αριθ. 1178/2011.
                  
               
                     (13)
                  
                  
                     Η MED.B.001 δ) (1) i) του κανονισμού (ΕΕ) αριθ. 1178/2011 βασίζεται στο σκεπτικό ότι μόνον έμπειροι χειριστές (δηλαδή κάτοχοι των πτυχίων CPL, MPL και ATPL) θα πρέπει να εξαιρούνται από ορισμένες ιατρικές απαιτήσεις, διότι η πείρα του χειριστή τον βοηθά να ανταποκρίνεται καλύτερα σε παράγοντες στρες που προκαλούνται από την παθολογική τους κατάσταση. Οι εν λόγω έμπειροι χειριστές διαθέτουν επίσης καλή γνώση του σχεδιασμού πτήσεων και, ως εκ τούτου, είναι σε θέση να λάβουν τα κατάλληλα μέτρα ασφάλειας αμέσως μόλις γίνουν αντιληπτά τα πρώτα συμπτώματα της παθολογικής τους κατάστασης. Οι εν λόγω έμπειροι χειριστές επιτρέπεται να εκτελούν πτήσεις μόνο ως συγκυβερνήτες ή με συγκυβερνήτη που διαθέτει τα κατάλληλα προσόντα.
                  
               
                     (14)
                  
                  
                     Με βάση το τρέχον επίπεδο ιατρικών γνώσεων, δεν είναι δυνατό να διασφαλιστεί ικανοποιητικό επίπεδο ασφάλειας σε περίπτωση που άπειρος χειριστής βρεθεί αντιμέτωπος με την παθολογική του κατάσταση και ταυτόχρονα με αγχωτική ή απροσδόκητη δυσκολία κατά τη διάρκεια της πτήσης. Παρά το γεγονός ότι η πρόοδος των ιατρικών γνώσεων ενδέχεται να επιτρέπει την άρση περιορισμών για ορισμένες από τις εν λόγω παθολογικές καταστάσεις, οι σχετικές αποφάσεις θα πρέπει να λαμβάνονται μόνο με τη δέουσα συνεκτίμηση των πτυχών ασφάλειας για κάθε κατηγορία παθολογικής κατάστασης και σε διαβούλευση με τον ιατρικό κλάδο, και όχι με βάση μια μεμονωμένη και γενική εξαίρεση που δεν περιλαμβάνει σχετικές εκτιμήσεις. Τα μέτρα μετριασμού που προτείνει το Ηνωμένο Βασίλειο δεν μεταβάλλουν το ως άνω συμπέρασμα. Στην πραγματικότητα, όσον αφορά την εν λόγω εξαίρεση, το Ηνωμένο Βασίλειο δεν πρότεινε κανένα πρόσθετο μέτρο μετριασμού ως προς την ασφάλεια, πέραν της τακτικής αξιολόγησης της διακινδύνευσης που διενεργείται κατά τη διάρκεια όλων των αεροϊατρικών εξετάσεων.
                  
               
                     (15)
                  
                  
                     Συνεπώς, το επίπεδο ασφάλειας επηρεάζεται αρνητικά από την εφαρμογή της εξαίρεσης, η οποία δεν συνάδει με τους γενικούς στόχους ασφάλειας του κανονισμού (ΕΕ) 2018/1139.
                  
               
                     (16)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Σύμφωνα με το άρθρο 50 παράγραφος 3 της ΣΕΕ, οι Συνθήκες παύουν να ισχύουν στο αποχωρούν κράτος από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το εν λόγω κράτος μέλος, αποφασίσει ομόφωνα την παράταση της προθεσμίας αυτής. Η περίοδος αυτή παρατάθηκε δύο φορές, τελευταία φορά με την απόφαση (ΕΕ) 2019/584 του Συμβουλίου (3), η οποία την παρέτεινε έως τις 31 Οκτωβρίου 2019.
                  
               
                     (17)
                  
                  
                     Στις 11 Ιανουαρίου 2019, με την απόφαση (ΕΕ) 2019/274 (4), το Συμβούλιο ενέκρινε την υπογραφή, στις 14 Νοεμβρίου 2018, της συμφωνίας αποχώρησης σε επίπεδο διαπραγματευτών. Η Ένωση επιβεβαίωσε ότι είναι έτοιμη να προχωρήσει ταχέως στην υπογραφή και τη σύναψή της σε περίπτωση που το Κοινοβούλιο του Ηνωμένου Βασιλείου εγκρίνει τη συμφωνία αποχώρησης. Το τέταρτο μέρος της συμφωνίας αποχώρησης (5) προβλέπει μεταβατική περίοδο που αρχίζει από την ημερομηνία έναρξης ισχύος της συμφωνίας, κατά τη διάρκεια της οποίας το δίκαιο της Ένωσης εξακολουθεί να ισχύει ως προς το Ηνωμένο Βασίλειο και εντός αυτού, όπως ορίζεται σε αυτήν.
                  
               
                     (18)
                  
                  
                     Σε κάθε περίπτωση, η παρούσα απόφαση εφαρμόζεται μόνον επί όσο χρονικό διάστημα το δίκαιο της Ένωσης ισχύει ως προς το Ηνωμένο Βασίλειο και εντός αυτού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εξαίρεση από τις απαιτήσεις που ορίζονται στη MED.B.001 δ) (1) i) του παραρτήματος IV (Μέρος-MED) του κανονισμού (ΕΕ) αριθ. 1178/2011, η οποία χορηγήθηκε από το Ηνωμένο Βασίλειο και κοινοποιήθηκε στην Επιτροπή, στον Οργανισμό της Ευρωπαϊκής Ένωσης για την Ασφάλεια της Αεροπορίας και στα άλλα κράτη μέλη στις 19 Οκτωβρίου 2018, με την οποία επιτρέπεται η εξαίρεση νέων χειριστών από ορισμένες αεροϊατρικές απαιτήσεις, δεν πληροί τους όρους του άρθρου 71 παράγραφος 1 του κανονισμού (ΕΕ) 2018/1139.
         
         
            Άρθρο 2
            Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
         
         
            Βρυξέλλες, 15 Οκτωβρίου 2019.
            
               
                  Για την Επιτροπή
               
               Violeta BULC
               
                  Μέλος της Επιτροπής
               
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, για τον καθορισμό τεχνικών απαιτήσεων και διοικητικών διαδικασιών όσον αφορά το ιπτάμενο προσωπικό πολιτικής αεροπορίας δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
         
            (3)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 101 της 11.4.2019, σ. 1).
         
            (4)  Απόφαση (ΕΕ) 2019/274 του Συμβουλίου, της 11ης Ιανουαρίου 2019, για την υπογραφή, εξ ονόματος της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ 47 I της 19.2.2019, σ. 1).
         
            (5)  Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 144 Ι της 25.4.2019, σ. 1).